Lenghis, minorancis, nazions cence stât e musiche ruspiose, robuste, penze, pesante e fuartonone: un salt indaûr di trê agns che al sune ancjemò fresc e fuart! Stant che par resons tecnichis nol è pussibil fâle in direte, tant che gnove pontade di Babêl Europe e vignarà tornade a mandâ in onde une trasmission che e veve cjatât spazi intal palinsest di Radio Onde Furlane, vie pal mês di Jugn dal 2018.
L’apontament di cheste setemane, cussì, al promet un menù une vore sostanziôs, cuinçât di chês che in chê volte a jerin novitâts discografichis e di cualchi corse indaûr tal timp, simpri tra hard rock, heavy metal e hard core punk.
Il viaç musicâl babelic al cjaparà dentri il Friûl, la Ocitanie, i Cimbars dal Venit, la Sardegne e il Paîs Basc. E sarà la ocasion par tornâ a cerçâ alc di chel che al è stât il prin disc uficiâl dai furlans Brût & Madone, Amîs Bire Casin, dongje di une selezion di Lo Sabbat, album de band folk metal Lou Quinse, e di un toc dal repertori dai Balt Hüttar che a rivin des bandis di Asiago. Cun di plui e sarà la pussibilitât di sgarfâ tal repertori de band epic metal sarde Shardana e di un grup storic basc tant che i Etsaiak.
L’apontament cun Babêl Europe (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion ondefurlane.eu/player) al è par vuê, martars ai 8 di Jugn, a 11 a buinore, e po in repliche par doman, miercus ai 9 a une dopo di misdì, e ancjemò par sabide ai 12 a une e mieze, simpri dopo di misdì. Dopo des trê emissions de setemane ancje cheste trasmission si podarà tornâ a scoltâle in podcast.
fur_Latn fur_Latn fur_Latn fur_Latn